  Виталий Пронин Удмурт кун филармониын ортчиз аккордеонэн но баянэн шудонъя «Артмиссия» конкурс. Отчы пыриськизы шаерысьтымы 7 аресысен 30 аресозь 20-лэсь уно усточиос. Можгаысь Вадим Сопельняк куинетӥ инты басьтӥз.Та конкурсэз ортчытӥзы Ижысь культура удысысь ужасьёслэсь тодон-валанзэс будэтонъя центр, «Артмиссия» продюсер центр но Удмурт кун филармония. Та огазеяськонъёслэн кивалтӥсьёссы ик, Светлана Кайсина, Владислав Фролов но Алексей Фомин, вал дунъясьёс пӧлын. Нош жюрилэн председателез луиз ӧтем куно - Москваысь тодмо артистка, аккордеонэн шудонъя дуннеысь кубоклэн дипломантэз Мария Селезнёва. Мария та нуналъёсы Самараын концерт сётэ вал, но конкурсэз радъясьёс быгатӥзы сое 2 нуналлы Удмуртие ӧтьыны.Ӧйтӧд, кызьы ӵошатскисьёс понна, но учкисьёслы нырысетӥ люкетэз туж ӝог ортчиз кадь йӧтӥз. Сокем пӧртэмесь но тунсыкоесь вал конкурсантъёс. Кылсярысь, Можгаысь Вадим Сопельняк сцена вылэ потэм бере ик вань учкисьёс пальпотӥзы. Пичи пияш «Ералашысь» тодмо крезьгурез быдэстӥз. Ымнырыз баянэзлэсь золгес шудӥз кадь. Чиньыосыз куд-ог нотаосты ӧз шедьтэ ке но, тэшкыли ӧз ыштӥськы. Эшшо но паськытгес пальпотыса, шудонзэ азьланьтӥз. Мар шуод на, артист!Залын пукисьёсты аслыз синмаськытӥз Балезиноысь покчи усточи - Артём Ардашев. Бадӟым аккордеон пичи киосын туж кылзӥськись вал. Удмуртиысь дано артист Владислав Фролов пусйиз: та пияш - Удмуртилэн марӟанэз. Глазовысь Анна Мартышко но Пичи Пургалась Алевтина Кузнецова удмурт гуръёсты быдэстӥзы. Балезиноысь Артём Ардашев ас ёзъёсыз пӧлын луиз нырысетӥ.Паймытӥз Ижысь Кирилл Шкляев. Кирилл огназ но шудӥз, «Гармоника-буги» дуэтэн но сцена вылэ потаз. Усточилы нырысь кӧня ке люкетӥз возьдаськон сямыз, но бӧрысь со ассэ кияз кутӥз, ӝог но чебер шудыны быгатэменыз калыкез ас палаз берыктӥз. Азьпалтыса верало ини, удмурт пи 3-тӥ интые потӥз, нош искусствоосъя 1 номеро нылпи школаысь «Гармоника-буги» дуэт 1-тӥ инты басьтӥз.«Браво!» кесяськизы Ижысь Татьяна Поповалы но. Со шудӥз И. Бахлэсь произведенизэ. Крезьгурчиос тодо: макем секыт сётӥське та композитор дышетскисьёслы. Но учкисьёс синмаськизы Танялы но, аккордеонэн чузъяськись И. Бахлы но. Мугор кузя кузьылиос бызьылӥзы Красногорскысь Иван Машаевлэн, Ижысь Артём Лопатинлэн, Воткинскысь Марат Шагалиевлэн но Глазовысь Наталья Удеговалэн шудэмзылэсь. Ваньзы соос 1-тӥ степенё лауреат луизы. Эктэм потыны кутскиз Якшур-Бӧдьяысь Александр Дмитриев сцена вылэ потэм бере. Тужгес арлыдоез усточи шуласа ик  шудӥз.  Та, пе, солэн нырысетӥ конкурсэз, но нырысетӥез ик солы нырысетӥ инты вайиз.  Таид тодэ ини, кызьы залэз вырӟытоно, пусйизы ужрадэз нуисьёс. Дуэтъёс пӧлын гран-при басьтӥзы Можгаысь пиос. Соос быдэстӥзы Быдӟым ожлы сӥзем гуръёсты. Эктэм потыны кутскиз Якшур-Бӧдьяысь Александр Дмитриев сцена вылэ потэм бере.Кыкетӥ люкетаз конкурсэ пыриськись нылпиос, гань-гань шокчыса, учкизы усточилэсь Мария Селезнёвалэсь  шудэмзэ.- Мон адӟи зэмос творчествоез. Туннэ та сцена вылын аккордеон вал эксэй. Нылпиос, тӥ котькудды туж чебересь, аспӧртэмлыкоесь, эн возьдаське асьтэдыз возьматыны, быгатонлыкъёстылы, творчестводылы эрик сётэ, - шуиз Мария.Зэмзэ но, паймымон, куке синъёс, мугор но аккордеон сцена вылын кылъёстэк кырӟало. Мария, дуннеысь калыкъёслэсь эктон гуръёссэс шудэм сяна, тапыртыса, бергаса но вуттӥз. Усточи пусйиз, мон кыӵе шаеръёсы концертъёсын вуисько, одно ик отысь калыклэсь эктон гуръёссэ дышетӥсько. Озьы М. Селезнёва сьӧраз удмурт тапыртон гуръёсты но нуиз.Галина Семёнова  Туспуктӥз Наталья Сметанина Теги: Крезьгурдунне репортаж филармония  